Virallinen lehti nro C 013 , 18/01/1999 s. 0023



KIRJALLINEN KYSYMYS E-1174/98 esittäjä(t): Ulf Holm (V) neuvostolle (23. huhtikuuta 1998) Aihe: Eläinkuljetukset Joulukuussa 1997 pidetyssä EU:n maatalousministerien kokouksessa päästiin kompromissisopimukseen pitkien eläinkuljetusten yksityiskohtaisista säännöistä. On osoittautunut vaikeaksi saada selville, millaisia nämä uudet säännöt tarkalleen ovat. Viestimissä on kuitenkin kerrottu, että uudet säännöt ovat liian heikkoja eivätkä paranna eläinten oloja, mm. tuuletusta. Voiko neuvosto selventää, millaisia uudet säännöt ovat ja millä tavoin ne tulevat tekemään eläinkuljetuksista vähemmän julmia ja barbaarisia? Vastaus (24. syyskuuta 1998) Saavutettuaan maatalousneuvoston istunnossa joulukuussa 1997 poliittisen yhteisymmärryksen neuvosto antoi virallisesti 16. helmikuuta 1998 asetuksen EY N:o 411/98(1) yli kahdeksan tuntia kestäviin eläinkuljetuksiin käytettäville maantieajoneuvoille asetettavista eläinten suojelua koskevista lisävaatimuksista. Asetuksessa, joka on laadittu tieteellisten lausuntojen pohjalta, vahvistetaan lisävaatimuksia direktiivien 91/628/ETY(2) ja 95/29/EY(3) mukaisesti jo sovellettaville vaatimuksille, ja sillä pyritään parantamaan merkittävästi eläinkuljetusten olosuhteita. Nämä vaatimukset koskevat ajoneuvoon pääsyä, siirrettävien väliseinien, aitojen tai puomien avulla tapahtuvaa eläinten erottamista toisistaan, veden saantia koskevia järjestelyjä, ilmanvaihtoa, riittävää ruokintaa ja tarkoituksenmukaista kuivikkeiden käyttöä. Lähemmin tarkasteluna asetuksessa säädetään ilmanvaihdon suhteen, että ajoneuvon on oltava varustettu asianmukaisella ilmanvaihtojärjestelmällä siten, että kuljetettavien eläinten hyvinvointi varmistetaan koko ajan ottamalla erityisesti huomioon seuraavat näkökohdat: - suunniteltu matka ja sen kesto; - käytetyn ajoneuvon rakenne (avoin tai suljettu); - sääoloista johtuvat sisä- ja ulkolämpötilat, joita voi esiintyä suunnitellun matkan aikana; - kuljetettaville eri eläinlajeille ominaiset fysiologiset tarpeet; - direktiivin 91/628/ETY liitteen VI luvun säännökset eläinten lastaustiheyksistä, ja se, miten paljon tilaa eläinten yläpuolelle on jätettävä. Ilmanvaihtojärjestelmän on lisäksi oltava sellainen, että - sitä voidaan käyttää aina, kun eläimet ovat ajoneuvossa, riippumatta siitä onko ajoneuvo liikkeessä vai ei; - sillä voidaan varmistaa pilaantumattoman ilman tehokas vaihtuminen. Tämän tavoitteen saavuttamiseksi toimijoiden on järjestettävä - joko tehostettu ilmanvaihtojärjestelmä, jonka käyttöä koskevat yksityiskohtaiset säännöt määritellään eläinlääkintäalan tiedekomitean kuulemisen jälkeen direktiivin 91/628/ETY 17 artiklassa säädettyä menettelyä noudattaen; tai - ilmanvaihtojärjestelmä, jolla varmistetaan, että lämpötila ajoneuvon sisällä pysyy 5o C ja 30o C välillä kaikkien eläinten osalta siten, että sallittu poikkeama on +5o C sen mukaan, mikä on ulkolämpötila. Tässä järjestelmässä on lisäksi oltava asianmukainen valvontalaitteisto. Tarkasteltaessa näitä säännöksiä kokonaisuudessaan käy ilmi, että lainsäätäjä on tehnyt päätöksensä siinä vaiheessa käytettävissä olleiden tieteellisten ja teknisten tietojen sekä koko yhteisön alueella mahdollisesti esiintyvien tilanteiden perusteella pitäen kuitenkin pääasiallisena tavoitteena eläinten suojelemisen ja hyvinvoinnin. Lisäksi neuvosto varasi asetuksen EY N:o 411/98 2 artiklassa itselleen mahdollisuuden tarkistaa näitä vaatimuksia, erityisesti eri ilmanvaihtojärjestelmien käyttämisen osalta, eläinlääkintäalan tiedekomitean lausunnon perusteella komission tekemän kertomuksen sekä mahdollisten asianmukaisten ehdotusten pohjalta. (1) EYVL L 52, 21.2.1998, s. 8. (2) EYVL L 340, 11.12.1991, s. 17. (3) EYVL L 148, 30.6.1995, 52.